Oficialusis leidinys 320 E , 15/12/2005 p. 0156 - 0160



P6_TA(2005)0067 2006 metų biudžeto gairės (kiti skirsniai) Europos Parlamento rezoliucija dėl II, IV, V, VI, VII, VIII(A) ir VIII(B) skirsnių gairių ir Europos Parlamento preliminaraus sąmatos projekto (I skirsnis) 2006 m. biužetinei procedūrai (2004/2271(BUD)) Europos Parlamentas, - atsižvelgdamas į EB sutarties 272 straipsnį, - atsižvelgdamas į 1999 m. gegužės 6 d. Europos Parlamento, Tarybos ir Komisijos tarpinstitucinį susitarimą dėl biudžeto vykdymo tvarkos ir biudžeto sudarymo procedūros tobulinimo [1], - atsižvelgdamas į Europos Sąjungos 2005 finansinių metų bendrąjį biudžetą [2], - atsižvelgdamas į Audito Rūmų 2003 finansinių metų pranešimą kartu su audituotų institucijų atsakymais [3], - atsižvelgdamas į Darbo tvarkos taisyklių 69 straipsnį ir IV priedą, - atsižvelgdamas į Biudžeto komiteto pranešimą ir Piliečių laisvių, teisingumo ir vidaus reikalų komiteto nuomonę (A6-0043/2005), A. kadangi preliminarūs paskaičiavimai techniniam Finansinės perspektyvos koregavimui numatyto 2006 m. biudžeto 5 išlaidų kategorijos (Administravimo išlaidos) 6704 mln. eurų viršutinę ribą, B. kadangi 2006 m. biudžetas apims visas su 2004 metų plėtra susijusias išlaidas, įskaitant didžiosios dalies naujų darbuotojų įdarbinimo sąnaudas, C. kadangi didelė 2007 m. numatytos plėtros parengiamojo darbo dalis bus vykdoma 2006 m., D. kadangi 2006 m. yra paskutiniai dabartinės finansinės perspektyvos metai. Politiniai prioritetai Konsolidacija ir pasirengimas būsimai plėtrai 1. mano, kad prireikus yra labai svarbu priimti atitinkamų papildomų priemonių, kad 2004 m. plėtra būtų sėkmingai užbaigta; tikisi, kad iki 2006 m. bus įdarbinta dauguma naujų darbuotojų iš 10 naujų valstybių narių, ir visos finansinės pasekmės atsispindės kitų institucijų biudžete; 2. pabrėžia, kad svarbu naujus darbuotojus įtraukti į institucijos struktūrą; mano, kad reikia imtis tinkamų mokymo priemonių tose srityse, kuriose jaučiamas atsilikimas, pvz., vertimas raštu ir žodžiu; 3. pabrėžia būtinybę dinamiškai pradėti rengtis 2007 m. numatomai būsimai plėtrai, susijusiai su Rumunija ir Bulgarija; ragina institucijas iki 2005 m. rugsėjo 1 d. pateikti detalią informaciją apie tokio pasirengimo planus ir finansinių pasekmių įvertinimą; Veiksmingas ir racionalus asignavimų panaudojimas 4. ragina institucijas gerinti išlaidų kokybę veiksmingiau ir racionaliau naudojant esamus asignavimus savo pagrindinei veiklai; tikisi, kad tai atsispindės jų sąmatų pasiūlymuose; 5. laikosi nuomonės, kad ieškant lėšų institucijų funkcionavimui gerinti pirmiausia reikėtų perskirstyti asignavimus ir perkelti darbuotojus; pabrėžia, kad vertinant pasiūlytas naujas iniciatyvas, reikia atsižvelgti į ilgalaikius finansinius padarinius; 6. palaiko tarpinstitucinio bendradarbiavimo stiprinimą siekiant padidinti veiksmingumą; ragina Komisiją iki 2005 m. liepos 1 d. pateikti pranešimą apie tarpinsitucinio bendradarbiavimo privalumus; 7. siūlo sukurti informacinę programą, kuri sudarytų sąlygas visų institucijų vertėjams bendrai naudotis jau išverstais tekstais ir pakeitimais, siekiant mažinti išlaidas ir gerinti vertimų kokybę; Siekiant išsamesnio biudžeto 8. mano, kad kitų institucijų biudžetų struktūra ir turinys turėtų būti išsamesni; džiaugiasi tuo, kad planuojama paaiškinti kitų institucijų biudžetų nomenklatūras; ragina institucijas savo sąmatose paskirstytas lėšas aiškiai atskirti pagal pagrindinę veiklą ir funkcijas; Kiti klausimai 9. ragina institucijas iki 2005 m. rugsėjo 1 d. pateikti priemonių, kurių buvo imtasi siekiant įveikti sunkumus, susijusius su EB Sutarties 13 straipsnyje apibrėžtu lygių galimybių užtikrinimu, apžvalgą, atsižvelgiant į naujų Tarnybos nuostatų teikiamas galimybes; 10. mano, kad aplinką tausojančių politikos krypčių įgyvendinimas turėtų būti vienas kasdienio institucijų darbo aspektų; ragina visas institucijas iki 2005 m. rugsėjo 1 d. naujai įvertinti priemones, kurių buvo imtasi dalyvaujant EMAS (Europos Sąjungos aplinkosaugos vadybos ir audito sistema); pabrėžia, kad remiantis išlaidų ir pelningumo analize, naujais pastatų projektais visų pirma suteikiama galimybė investuoti į aplinką tausojančias energijos sistemas, kurios per ilgesnį laiko tarpą pareikalautų mažiau sąnaudų ir gerokai mažiau terštų aplinką; mano, kad Europos institucijos šiuo atžvilgiu turėtų tapti pavyzdžiu; 11. ragina institucijas iki 2005 m. rugsėjo 1 d. pranešti, kaip jos skatina darbuotojus naudotis visuomeniniu transportu; 12. nurodo, kad vėlesniais metais įtakos turės padidėjęs pensijų išmokas gaunančių darbuotojų skaičiaus; laukia iš Komisijos administracijos pasiūlymų, kaip išvengti per didelės einamojo biudžeto išlaidų naštos, pavyzdžiui, įkuriant pensijų fondą. Europos Parlamentas Įtvirtinant 2004 m. plėtrą 13. mano, kad yra svarbu užpildyti visus dėl plėtros sukurtus etatus; svarbu, kad dėl plėtros numatyti etatai būtų paskirstyti pagal skirtingas kategorijas; pritaria reikalavimui, kad reikiamas skaičius kvalifikuotų vertėjų raštu ir žodžiu verstų visomis oficialiomis kalbomis, kad Parlamento nariai galėtų aktyviai dalyvauti Parlamento darbe; pabrėžia, kad reikia imtis būtinų priemonių siekiant užtikrinti lygias visų Parlamento narių galimybes; Pasirengimas 2007 m. plėtrai 14. mano, kad yra svarbu tinkamai pasirengti būsimam Rumunijos ir Bulgarijos sklandžiam stojimui į Europos Sąjungą; kviečia generalinį sekretorių iki 2005 m. rugsėjo 1 d. pateikti praktinių pasirengimo pasiūlymų; pabrėžia, kad naujiems stebėtojams ir nariams būtina teikti tinkamas lingvistines paslaugas; Piliečiams artimesnis Parlamentas 15. primena, kad informacijos ir ryšių politika yra labai svarbi siekiant Parlamentą padaryti artimesnį piliečiams; pabrėžia audiovizualinių paslaugų svarbą siekiant šio tikslo; mano, kad Parlamento interneto svetainė turi būti patogesnė naudotis ir kad turėtų pagerėti transliacija internetu; 16. ragina išsamiai apsvarstyti Europos Parlamento informacijos ir ryšių politikos kryptis; prašo generalinį sekretorių iki 2005 m. birželio 1 d. pateikti pranešimą, kuriame būtų įtraukta apžvalga apie Apsilankymų tarnybos darbo gerinimą, siekiant atnaujinti prezentacijai skirtą vietą, pagerinti standartinę apsilankymų programą ir padidinti darbuotojų skaičių; 17. pažymi bendradarbiavimo ir įsipareigojimų pasidalijimo su Komisijos tarnybomis svarbą; dar kartą išreiškia paramą sumanymui steigti Europos namus (bendras Parlamento ir Komisijos atstovybių patalpas) visose valstybėse narėse; mano, kad galima būtų pagerinti Europos namų darbo efektyvumą ir pastebimumą; 18. mano, kad reikėtų toliau plėtoti išorės biurų vaidmenį ir užduotis Parlamento informacijos ir ryšių politikos srityje bei aprūpinti jas reikiamais ištekliais; yra pasirengęs išnagrinėti galimybes plėsti išorės biurų vaidmenį remiant narių veiklą; Parlamento darbo kokybė ir efektyvumas 19. pabrėžia, kad darbo kiekybė neturėtų tapti svarbesne už kokybę; todėl nori apsvarstyti, ar reikėtų keisti jo administracinę struktūrą ir teikti tolesnę paramą pagrindinei intitucijos veiklai siekiant optimizuoti jos darbą; 20. mano, kad padidėjusi Europos Parlamento atsakomybė dėl sprendimų priėmimo reikalauja gerokai didesnių išteklių, kurie turėtų būti skirti pagrindinei veiklai remti (daugiau elektroninio balsavimo įranga aprūpintų patalpų, skirtų komitetų posėdžiams, susitiprinti komitetų sekretoriatai, finansiniai ištekliai Parlamento komitetų specializuotai ekspertizei atlikti ir t. t.); 21. mano, kad svarbu tobulinti narių darbo sąlygas; skatina ištirti, kaip būtų galima plėsti naujų technologijų naudojimą siekiant didesnio efektyvumo; primena savo raginimą, išsakytą 2004 m. vasario 26 d. rezoliucijoje [4], ištirti, ar videokonferencijos ir panašūs metodai palengvintų darbą; vis dėlto susirūpinęs pažymi, kad didžioji dalis lėšų yra skirta informacijos technologijoms; susirūpinęs, kad per mažai tobulinamos informacijos technologijų paslaugos Parlamento nariams; paveda generaliniam sekretoriui iki 2005 m. liepos 1 d. pateikti pranešimą, kuriame būtų išdėstyti pasiūlymai, kaip patobulinti nariams teikiamas informacijos technologijų paslaugas; 22. ragina gerinti bibliotekų darbuotojų nariams teikiamas paslaugas, susijusias su faktine ir nepolitine informacija ES piliečių iškeltais klausimais, kuri turėtų būti prieinama visiems nariams rodyklės forma; 23. pabrėžia asmeninių padėjėjų svarbą Parlamento narių darbui; tikisi, kad Biuro darbo grupė netrukus pateiks pranešimus dėl narių padėjėjų; pritaria, taip pat ir finansinio skaidrumo sumetimais, Asistentų statuto priėmimui; 24. mano, kad siekiant užtikrinti Parlamento teisės aktų leidybos darbo kokybę labai svarbu suteikti reikiamą paramą ir ekspertų pagalbą; laukia atnaujinto įvertinimo pranešimo apie "Darbo kokybės gerinimą" - Parlamento tarnybų reformą; 25. ragina gerinti paramą Parlamento narių darbui kalbų srityje; ragina plėsti vertimo paslaugų apimtis, kad nariai turėtų darbui reikalingus dokumentus savo gimtąja kalba; ragina tinkamiau aprūpinti frakcijas ir jų darbo grupes vertėjais žodžiu ir ragina administraciją skirti tam reikalingas patalpas bei darbuotojus; siūlo imtis su kitomis institucijomis suderintų veiksmų, kad reikalui esant būtų galima pasinaudoti sinergetiniu poveikiu; 26. teigia, kad personalo vadyba turi lemiamos reikšmės institucijos darbo efektyvumui; yra susirūpinęs dėl personalo įdarbinimo procedūrų trukmės, ypač plėtros kontekste; todėl prašo generalinio sekretoriaus peržiūrėti personalo įdarbinimo procedūras ir pateikti pasiūlymus dėl greitesnių procedūrų; taip pat prašo generalinio sekretoriaus pateikti pranešimą apie pažangą pareigų paaukštinimo sistemoje ir nurodyti, ar ji tinkamai atspindi skirstymą į pakopas pagal nuopelnus; 27. pabrėžia, kad turėtų būti numatyta užtektinai išteklių sritims, kuriose politiniai sprendimai reikalauja didesnių finansinių įsipareigojimų, siekiant padengti išlaidas, susijusias su Parlamento delegacijų dalyvavimu ne Parlamento darbo vietose vykstančiuose susitikimuose; paveda biurui parengti tikroviškas parlamentinės konferencijos apie PPO bei AKR ir ES jungtinės parlamentinės asamblėjos organizavimo sąmatas pagal numatomus posėdžius. Bendras Parlamento biudžeto lygis 28. primena, kad Parlamentui dirbant ne vienoje darbo vietoje reikia daug papildomų išlaidų iš biudžeto; atkreipia dėmesį į tai, kad dėl to, kad Europos Parlamento yra įsikūręs trijose šalyse, išlaidos siekia daugiau kaip 200 milijonų eurų per metus; 29. pabrėžia, kaip svarbu rasti pusiausvyrą tarp pagrįsto poreikio gerinti Parlamento narių, politinių frakcijų ir administracijos darbo sąlygas ir biudžeto drausmės; 30. mano, kad galutinį sprendimą dėl 2006 m. Parlamento bendro biudžeto lygio galima priimti tik tada, kai bus aiškiai nustatyti poreikiai; kreipiasi į Biurą prašydamas pateikti pranešimą apie veiksmingesnį finansavimą iš biudžeto dar iki pateikiant preliminarų sąmatos projektą, kad būtų užkirstas kelias didelių sumų "ramassage" (nepanaudotų asignavimų perkėlimo į kitą biudžeto išlaidų kategoriją) galimybei; pabrėžia tai, kad šie poreikiai nulems biudžeto lygį; atkreipia dėmesį į tai, kad naujų iniciatyvų turėtų būti imtasi tik atidžiai apsvarsčius ilgalaikius finansinius padarinius; Taryba 31. ragina Tarybą ieškoti lėšų naujoms iniciatyvoms pirmiausia jas perskirstant; prašo Tarybos sudarant savo biudžetą laikytis tokio pat griežtumo, kokio yra laikomasi sudarant kitų institucijų biudžetą; 32. ragina Tarybą skirti užtektinai lėšų Šengeno ir muitinių priežiūros institucijoms, kad jos galėtų atlikti reikiamus patikrinimus; 33. ragina Tarybą pateikti savo sąmatas tuo pačiu metu, kaip ir kitos institucijos, kad jas būtų galima paskelbti kaip preliminaraus biudžeto projekto dalį. Teisingumo Teismas 34. primena, kad Teisingumo Teismas atliko išankstinius mokėjimus už savo pastatus, dėl ko sumažėjo 2005 m. biudžeto išlaidos; pažymi, kad metinius mokėjimus už priestatus numatyta atnaujinti 2006 m.; 35. ragina Teisingumo Teismą pateikti Europos Parlamentui pranešimą apie pasirengimą steigti ES tarnautojų tribunolą ir apie jo finansinius padarinius; 36. prašo Teisingumo Teismo veiksmingiau naudoti savo išteklius, kad būtų pagreitintos teisinės procedūros (skirti didesnes lėšas mažesniems rūmams, perskirstyti personalą). Audito Rūmai 37. pažymi, kad 2006 m. pasibaigus aštuonių Audito Rūmų narių kadencijai prireiks papildomų institucijos biudžeto lėšų jų vienkartinėms išmokoms ir pensijoms apmokėti; 38. pažymi, kad Audito Rūmai tęs pagrindinio pastato modernizavimo projektus, kad šie atitiktų sveikatos, saugos ir aplinkosaugos nuostatus, ir statys antrąjį priestatą. Europos ekonomikos ir socialinių reikalų komitetas ir Regionų komitetas 39. pabrėžia biudžeto tikslumo svarbą, ypač klausimais, susijusiais su nuosavybės projektais; ragina abu komitetus pateikti pranešimą Europos Parlamentui apie pastatų projektus ir reikalingas nuomojamas patalpas bei apie bendrų tarnybų darbą; ir prašo abiejų institucijų pateikti pranešimus apie padėtį, susijusią su finansinės kontrolės etatų užėmimu. Europos ombudsmenas 40. pažymi, kad padidėjo Europos ombudsmeno tarnybos veiklos apimtis; planuoja įvertinti, kokios įtakos biudžetui turės išaugęs skundų skaičius. Europos duomenų apsaugos priežiūros pareigūnas 41. pažymi, kad 2006 m. bus antrieji Europos duomenų apsaugos priežiūros pareigūno veiklos metai; *** 42. paveda Pirmininkui perduoti šią rezoliuciją Tarybai, Komisijai, Teisingumo Teismui, Audito Rūmams, Europos ekonomikos ir socialinių reikalų komitetui, Regionų komitetui, Europos ombudsmenui ir Europos duomenų apsaugos priežiūros pareigūnui. [1] OL C 172, 1999 6 18, p. 1. Susitarimas su pakeitimais, padarytais Sprendimu 2003/429/EB (OL L 147, 2003 6 14, p. 25). [2] OL L 60, 2005 3 8. [3] OL. C 293, 2004 11 30, p.1. [4] OL C 98 E, 2004 4 23, p. 171. --------------------------------------------------